Merpati Team mara ke final
SKUAD Merpati Team bersama-sama meraikan kejayaan pasukan mereka melangkah kaki ke perlawanan akhir Liga Sri Aman. JUARA bertahan, Merpati Team selangkah untuk menjulang kejuaraan Liga Sri Aman selepas menyingkirkan Englant FC 5-1 dalam aksi separuh akhir di Kompleks Sukan Sri Aman petang semalam untuk mara ke perlawanan akhir. Bekas penyerang Piala Presiden Sarawak, Mohd Adif Salim antara mencuri tumpuan penonton apabila berjaya mencipta hatrik pada minit ke-16, 50 dan minit ke-66, selain dua jaringan masing-masing dijaringkan oleh Fis-hak Illa-hi pada minit ke-21 dan Muhd Zulfiqar Habibullah minit ke-44. Gol saguhati Englant FC telah dijaringkan oleh Wilson Berit pada minit ke-89 perlawanan. Ketua jurulatih Merpati Team, Sulaiman Idi berkata, kedua-dua pasukan yang turun untuk memburu gelaran merebut tempat ke final menyaksikan kesemua jentera pertahanan dan tengah mereka yang kental berjaya mengekang serangan oleh pemain Englant FC daripada meraih kemenangan pada perlawanan tersebut. “Syukur Alhamdulillah…akhirnya kami berjaya melangkah ke perlawanan akhir Liga Sri Aman tiga kali berturut-turut, dan saya ucapkan tahniah kepada pemain dengan kejayaan ini. “Saya amat gembira apabila melihat keputusan separuh akhir ini adalah milik pasukan kami dan saya tidak menyangka kami dapat menjaringkan gol yang begitu banyak sehingga lima gol,” katanya. Menurut Sulaiman, mereka sudah menjangka akan diberi tentangan hebat pasukan lawan (Englant FC) sepanjang saingan berlangsung. Malah, peluang kedua-dua pasukan untuk mencipta jaringan juga setara, namun nasib lebih memihak kepada Merpati Team untuk memenangi perlawanan semalam apabila beberapa peluang terhidang telah disempurnakan dengan baik untuk menghasilkan gol kemenangan pasukannya. Menurutnya, pada saingan separuh akhir semalam sememangnya cabaran amat getir dihadapi oleh anak-anak buahnya. Namun, berbekalkan semangat perjuangan tinggi dan komitmen para pemain memburu kejayaan maka mereka telah berjaya merealisasikannya. “Kami sememangnya ‘merendah diri’ setiap cabaran yang ditempuhi kerana kami menghormati setiap pasukan yang beraksi dalam kejohanan ini. “Malah, kami juga menganggap pertemuan dengan (Englant FC) hari ini merupakan pertemuan yang sengit, justeru saya percaya semua pemain mampu melakukan sesuatu yang terbaik,” ujar Sulaiman. Lawan Merpati Team untuk perlawanan akhir pada 26 Mac nanti belum lagi diketahui kerana satu lagi perlawanan searuh akhir kedua menemukan Datus United menentang PC United, diadakan petang semalam. Oleh ADI SAFARMAN 
See author's posts
